पाएं अपने शहर की ताज़ा ख़बरें और फ्री ई-पेपरडाउनलोड करें
हरियाणा में कोरोना ने तांडव मचाया हुआ है। कई नेता इसकी चपेट में आ चुके हैं। इसी महामारी के कारण सोमवार को जननायक जनता पार्टी के वरिष्ठ नेता दयानंद कुंडू का निधन हो गया। दयानंद कुंडू पार्टी की राष्ट्रीय कार्यकारिणी के सदस्य थे और पिछले विधानसभा चुनाव में सफीदों हलके उम्मीदवार भी रहे हैं।
बता दें कि हरियाणा में कोरोना महामारी थमने का नाम नहीं ले रहा है। हरियाणा के पूर्व मुख्यमंत्री भूपेंद्र सिंह हुड्डा हाल ही में दो दिन पहले ही कोरोना संक्रमण से उबरे हैं, वहीं कांग्रेस के राष्ट्रीय प्रवक्ता रणदीप सुरजेवाला भी इसकी चपेट में आ चुके हैं। इसी बीच जननायक जनता पार्टी के वरिष्ठ नेता दयानंद कुंडू का 66 साल की उम्र में कोरोना संक्रमण के चलते निधन हो गया। इस घटना पर न सिर्फ उनकी अपनी पार्टी के, बल्कि और भी राजनेताओं ने शोक संवेदना व्यक्त की है।
दूसरी ओर सूबे में कोरोना संक्रमण के आंकड़ों की बात करें तो पिछले 24 घंटे में 13,322 नए मामले सामने आए हैं। अब तक कुल 5,14,888 लोग संक्रमित हो चुके हैं, वहीं एक्टिव केसों की संख्या भी बढ़कर 1,05,270 पहुंच गई है। रविवार को इस बीमारी से अभी तक के सबसे ज्यादा 145 मरीजों की मौत हो गई। जिला वार आंकड़ों में बीते दिन हिसार और करनाल में सबसे ज्यादा 16-16 मरीजों ने दम तोड़ दिया। इन्हें मिलाकर राज्य में अभी तक संक्रमण से कुल 4,487 लोगों की मृत्यु हो चुकी है। हालांकि, रविवार को 10,423 रिकवरी भी हुई है, जिससे प्रदेश में कोरोना के ठीक हुए मरीजों की संख्या 4,05,132 हो गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva zho_Hant eng_Latn